钦定古今图书集成/明伦汇编/交谊典/第002卷 > 大戴礼 > 《文王官人》
## 钦定古今图书集成/明伦汇编/交谊典/第002卷 > 大戴礼 > 《文王官人》

“阴行以取名”，“《比周》以相誉”，明知贤可以征，与左右不
同而交，交必重己。心说之而身不近之，身近之而实
不至，而懽忠不尽，懽忠尽，见于众而貌克。如此者，隐
于交友者也。

合志如同方，共其忧而任其难，行忠信而不相疑，迷
隐远而不相舍，曰“至友”者也。心色辞气，其入人甚俞，
进退工故，其与人甚巧，其就人甚速，其叛人甚易，曰
“位志”者也。饮食以亲，货贿以交，接利以合，故得望誉
征利而依隐于物，曰“贪鄙”者也。